Všeobecne záväzné nariadenie mesta Modrý Kameň 
č. 29/2001
o zbere, preprave a zneškodňovaní
komunálneho odpadu a miestnom poplatku
za zber, prepravu a zneškodňovanie komunálneho odpadu

	Mestské zastupiteľstvo v Modrom Kameni na základe ustanovení zákona č. 369/1990 Zb. v platnom znení sa uznieslo na tomto všeobecne záväznom nariadení v súlade so zákonom č. 233/2001 o odpadoch (ďalej len zákona) a zákonom č. 544/1990 Zb. o miestnych poplatkoch v platnom znení (ďalej len ZP).

I.
Základné pojmy

1.	Pôvodca odpadu je každý, koho činnosťou odpad vzniká alebo ten, kto vykonáva úpravu, 	zmiešavanie alebo iné úkony s odpadmi, pokiaľ ich výsledkom je zmena povahy alebo zloženia 	týchto odpadov.

2.	Držiteľ odpadu je pôvodca odpadu, fyzická alebo právnická osoba, u ktorej sa odpad nachádza.

3.	Komunálne odpady sú odpady z domácností vznikajúce na území mesta pri činnosti fyzických 	osôb a odpady podobného charakteru vznikajúce pri činnosti právnických osôb alebo fyzických 	osôb – podnikateľov, ako aj odpady vznikajúce pri činnosti mesta pri čistení komunikácií 	a priestranstiev, ktoré sú v správe mesta a pri údržbe verejnej zelene vrátane parkov a cintorínov 	(§ 2 ods. 2, 3, 14 zákona). Ktoré konkrétne odpady tvoria komunálny odpad vyplýva zo zoznamu 	komunálneho odpadu, ktorý tvorí prílohu VZN.

4.	Drobné stavebné odpady sú odpady vznikajúce z bežných udržiavacích prác zabezpečovaných 	fyzickou osobou – nepodnikateľom, na vykonanie ktorých sa nevyžaduje stavebné povolenie 	a postačuje ohlásenie stavebnému úradu (mestu), alebo pri ktorých nie je potrebné ohlásenie 	stavebnému úradu (mestu).

II.
Účel odpadového hospodárstva

1.	Účelom odpadového hospodárstva je:
a)	predchádzať vzniku odpadov a obmedzovať ich tvorbu najmä rozvojom technológií šetriacich prírodné zdroje, výrobou výrobkov, ktorá rovnako ako výsledné výrobky, čo možno najmenej zvyšuje množstvo odpadov a čo možno najviac znižuje znečisťovanie životného prostredia, vývojom vhodných metód zneškodňovania nebezpečných látok obsiahnutých v odpadoch určených na zhodnotenie,
b)	zhodnocovať odpady ich recykláciou, opätovným použitím alebo inými procesmi umožňujúcimi získavanie druhodných surovín, ak nie je možný alebo účelný postup podľa písm. a)
c)	využívať odpady ako zdroj energie, ak nie je možný alebo účelný postup podľa písm. a) alebo b)
d)	zneškodňovať odpady spôsobom neohrozujúcim zdravie ľudí a nepoškodzujúcim životné prostredie nad mieru stanovenú zákonom, ak nie je možný alebo účelný postup podľa písm. a), b) alebo c).

III.
Spoločné ustanovenia

1.	Pôvodca odpadu, ktorý je právnickou osobou alebo fyzickou osobou – podnikateľom, a produkuje 	ročne viac než 50 kg nebezpečného odpadu alebo 1 tonu ostatných odpadov, vypracúva vlastný 	program odpadového hospodárstva.

2.	Povinnosť pôvodcu odpadu vypracovať program odpadového hospodárstva plní pre komunálne 	odpady, ako aj pre odpady z bežných udržiavacích prác zabezpečovaných fyzickou osobou (ďalej 	len drobné stavebné odpady) mesto, na ktorého území tieto odpady vznikajú. Pôvodcovia 	odpadov, ktorí vypracúvajú program podľa zákona, sa môžu dohodnúť navzájom alebo spolu 	s mestom na vypracovaní spoločného programu.

3.	Pôvodca odpadu a mesto sú okrem povinností podľa odseku 1 povinní vypracovať a dodržiavať 	schválený program odpadového hospodárstva.

4.	Každý je povinný nakladať s odpadmi alebo inak s nimi zaobchádzať v súlade so zákonom, ten, 	komu vyplývajú z rozhodnutia vydaného na základe zákona povinnosti, je povinný nakladať 	s odpadmi alebo inak s nimi zaobchádzať aj v súlade s týmto rozhodnutím. Pri nakladaní 	s odpadmi alebo inom zaobchádzaní s nimi je každý povinný chrániť zdravie ľudí a životné 	prostredie.

5.	Pre nakladanie s odpadmi sa odpady zaraďujú podľa Katalógu odpadov.

6.	Zakazuje sa:
a)	uložiť alebo ponechať odpad na inom mieste ako na mieste na to určenom v súlade so zákonom a týmto VZN,
b)	zneškodniť odpad alebo zhodnotiť odpad inak ako v súlade so zákonom,
c)	zneškodniť odpad vypúšťaním a vhadzovaním do vodného recipientu a zneškodňovanie odpadov spôsobmi D4 a D7 prílohy č. 3 zák. č. 223/2001 Z.z.,
d)	riediť a zmiešavať jednotlivé druhy nebezpečných odpadov alebo nebezpečné odpady s odpadmi, ktoré nie sú nebezpečné za účelom zníženia koncentrácie prítomných škodlivín,
e)	opotrebované batérie a akumulátory zmiešavať s odpadmi z domácností,
f)	vypúšťať odpadové oleje do povrchových vôd, podzemných vôd a do kanalizácie,
g)	uložiť alebo vypúšťať odpadové oleje a akékoľvek zostatky po spracovaní odpadových olejov do pôdy.

7.	Držiteľ odpadových olejov, opotrebovaných batérií a akumulátorov je povinný ich odovzdať len 	subjektu, ktorý je držiteľom autorizácie tzv. osobitného oprávnenia udeleného Ministerstvom 	životného prostredia SR na nakladanie s týmito odpadmi.

8.	Ak nie je ustanovené inak, náklady na činnosť smerujúce k zneškodňovaniu odpadov a náklady na 	zneškodňovanie odpadov znáša držiteľ odpadu, pre ktorého sa zneškodňovanie odpadu, vrátane 	zberu a úpravy odpadu vykonáva, ak takýto držiteľ odpadu nie je známy, znáša ich posledný 	známy držiteľ odpadu alebo výrobca, z ktorého výroby odpad pochádza.

9.	Ak je držiteľ odpadu známy, ale nezdržiava sa na území Slovenskej republiky, zabezpečí 	zneškodnenie odpadu okresný úrad, na území ktorého sa odpad nachádza, na náklady držiteľa 	odpadu.

10.	Ak vlastník, správca alebo nájomca nehnuteľnosti zistí, že na jeho nehnuteľnosť bol umiestnený 	odpad v rozpore s týmto zákonom, je povinný to oznámiť bezodkladne okresnému úradu a mestu, 	v územnom obvode ktorých sa nehnuteľnosť nachádza.

11.	Okresný úrad na základe oznámenia z vlastného podnetu alebo z podnetu iného orgánu štátnej 	správy alebo mesta požiada Policajný zbor o zistenie osoby zodpovednej za umiestnenie odpadu 	na nehnuteľnosti v rozpore s týmto zákonom, takto zistená osoba je povinná zabezpečiť 	zhodnotenie odpadu alebo zneškodnenie odpadu na vlastné náklady-

12.	Ak fyzická osoba, ktorá nie je podniteľom, nakladá alebo inak zaobchádza s inými ako 	komunálnymi odpadmi a drobnými stavebnými odpadmi, vzťahujú sa na ňu rovnako ustanovenia 	§ 19 ods. 1 písm. b), f), k) a m) a primerane ustanovenie odseku 1 písm. i) zákona.

IV.
Nakladanie s komunálnymi odpadmi a s drobnými stavebnými odpadmi

1.	Zložka komunálnych odpadov je ich časť, ktorú je možné mechanicky oddeliť a zaradiť ako 	samostatný druh odpadu.

2.	Za nakladanie s komunálnymi odpadmi, ktoré vznikli na území mesta a s drobnými stavebnými 	odpadmi, ktoré vznikli na území mesta, zodpovedá mesto.

3.	Pôvodca komunálnych odpadov a drobných stavebných odpadov je povinný nakladať alebo inak 	s nimi zaobchádzať v súlade s týmto všeobecne záväzným nariadením mesta. Taktiež je povinný:
a)	zapojiť sa do systému zberu komunálnych odpadov v meste,
b)	užívať zberné nádoby zodpovedajúce systému zberu komunálnych odpadov v meste,
c)	ukladať komunálne odpady alebo ich oddelené zložky a drobné stavebné odpady na účely ich zberu na miesta určené mestom a do zberných nádob zodpovedajúcich systému zberu komunálnych odpadov v meste.

4.	Vykonávať zber, prepravu a zneškodňovanie komunálnych odpadov a drobných stavebných 	odpadov na území mesta môže len ten, kto má uzatvorenú zmluvu na vykonávanie tejto činnosti 	s mestom, ak túto činnosť nezabezpečuje mesto samo. Mesto v zmluve podrobne upraví spôsob 	a podmienky zberu, prepravy a zneškodňovania týchto odpadov tak, aby boli v súlade s platným 	programom odpadového hospodárstva mesta a s týmto všeobecne záväzným nariadením.

5.	Kto nakladá na území mesta s komunálnymi odpadmi alebo s drobnými stavebnými odpadmi bez 	uzatvorenia zmluvy na túto činnosť s mestom a neuzatvorí zmluvu podľa § 39 ods. 8 zákona do 	konca roku 2001, nemôže po tomto termíne túto činnosť ďalej na území mesta vykonávať.

6.	Mesto pre plnenie povinností podľa § 19 ods. 1 písm. g) a h) zákona je oprávnené požadovať od 	držiteľa komunálneho odpadu a od držiteľa drobného stavebného odpadu alebo od toho, kto 	nakladá s komunálnymi odpadmi alebo s drobnými stavebnými odpadmi na území mesta, potrebné 	informácie.

7.	Držiteľ komunálneho odpadu a držiteľ drobného stavebného odpadu alebo ten, kto nakladá 	s komunálnymi odpadmi alebo s drobnými stavebnými odpadmi na území mesta, je povinný na 	vyžiadanie mesta poskytnúť pravdivé a úplné informácie súvisiace s nakladaním s komunálnymi 	odpadmi alebo s drobnými stavebnými odpadmi.

V.
Systém zberu, prepravy a zneškodňovania komunálneho odpadu

1.	Mesto zavedením vhodného systému zberu odpadov:
a)	zabezpečuje alebo umožňuje zber a prepravu komunálnych odpadov vznikajúcich na jeho území za účelom ich zhodnotenia alebo zneškodnenia v súlade so zákonom,
b)	v rámci zavedeného systému zberu odpadov zabezpečuje zberné nádoby zodpovedajúce systému zberu komunálnych odpadov v meste,
c)	zabezpečuje priestor, kde môžu občania odovzdávať oddelené zložky komunálnych odpadov v rámci separovaného zberu,
d)	zabezpečuje podľa potreby najmenej dvakrát do roka zber a prepravu objemných odpadov za účelom ich zhodnotenia alebo zneškodnenia, oddelene vytriedených odpadov z domácností s obsahom škodlivín a drobných stavebných odpadov.

VI.
Systém zberu, prepravy a zneškodňovania komunálneho odpadu

	V katastrálnom území mesta Modrý Kameň nie je lokalizovaná legálna skládka komunálneho odpadu.
	Mesto Modrý Kameň zabezpečuje vlastnými prostriedkami a zmluvne s inými organizáciami:
	1)	zber a vývoz komunálneho odpadu zo 110 litrových zberných nádob	1x týždenne
	2)	zber a vývoz objemného komunálneho odpadu 				2x ročne
	3)	zber a vývoz drobného stavebného odpadu 				podľa potreby
	4)	zber a odvoz vytriedených odpadov z domácností s obsahom škodlivín 	2x ročne
	5)	separovaný zber a odvoz 						1x mesačne
		Podľa potreby je možné odovzdať vyseparované zložky komunálneho	1x týždenne na
		odpadu, papier, sklo, plasty a kovy 					nádvorí MsÚ

VII.
Miestny poplatok za zber, prepravu a zneškodňovanie komunálnych odpadov a drobných stavebných odpadov

1.	Za zber, prepravu a zneškodňovanie komunálnych odpadov a drobných stavebných odpadov sa 	platí mestu miestny poplatok.

2.	Poplatok za zber, prepravu a zneškodňovanie komunálnych odpadov a drobných stavebných 	odpadov sa platí za komunálne odpady, ktoré vznikli na území mesta a za drobné stavebné 	odpady, ktoré vznikli na území mesta. Poplatok sa nevyberá za činnosti mesta pri čistení verejných 	komunikácií a priestranstiev, ktoré sú v správe mesta a pri údržbe verejnej zelene vrátane parkov 	a cintorínov, ale iba za výsledok týchto činností, ktorým je odpad.

3.	Poplatok platí:
a)	fyzická osoba, ktorá nie je podnikateľom a má v meste trvalý pobyt alebo prechodný pobyt,
b)	právnická osoba alebo fyzická osoba – podnikateľ, pri činnosti ktorej vzniká komunálny odpad a ktorá vlastní alebo má v prenájme nehnuteľnosť nachádzajúcu sa na území mesta určenú na podnikanie,
c)	fyzická osoba alebo právnická osoba, ktorá je vlastníkom alebo užívateľom nehnuteľnosti nachádzajúcej sa na území mesta a služiacej na prechodné ubytovanie, individuálnu rekreáciu, ako záhrada, byt alebo nebytový priestor.

4.	Platiteľom poplatku je vlastník, správca alebo nájomca nehnuteľnosti, bytu alebo nebytového 	priestoru, ak je nehnuteľnosť, byt alebo nebytový priestor v spoluvlastníctve viacerých vlastníkov, 	je platiteľom zástupca alebo správca, určený vlastníkmi. Ak si vlastníci neurčia zástupcu alebo 	správcu, určí platiteľa obec. Ak je vlastníkom štát alebo obec, je platiteľom správca.

5.	Platitelia poplatku, ktorí nie sú učastníkmi schváleného systému zberu komunálneho odpadu na 	území mesta, sú povinní sa prihlásiť na mestskom úrade najneskôr do jedného mesiaca od 	nadobudnutia účinnosti tohto VZN, aby im mesto mohlo zabezpečiť potrebné zberné nádoby 	podľa schváleného systému zberu komunálneho odpadu.

6.	Noví platitelia poplatku sú povinní sa prihlásiť na mestskom úrade najneskôr do jedného mesiaca 	odo dňa, keď nastane právna skutočnosť, ktorá spôsobí, že sa stávajú platiteľmi poplatku.

7.	Platitelia poplatku sú povinní mestu ohlásiť všetky zmeny, ktoré sú rozhodné pre správne určenie 	výšky poplatku, a to najneskôr do jedného mesiaca odo dňa, keď táto skutočnosť nastala.

8.	Sadzba poplatku môže byť:
a)	najmenej 80,- Sk a najviac 1 200,- Sk za osobu a kalendárny rok alebo
b)	najmenej 80,- Sk za osobu a kalendárny rok, ak poplatník za odpady preukáže, že využíva množstvový zber.

9.	Sadzba poplatku sa určuje na obdobie nasledujúceho roku:
a)	pri nehnuteľnosti a byte slúžiacom na bývanie alebo individuálnu rekreáciu podľa počtu osôb prihlásených k trvalému pobytu alebo prechodnému pobytu v meste,
b)	pokiaľ vlastník alebo užívateľ nehnuteľnosti nie je v meste prihlásený ani k trvalému ani prechodnému pobytu, platí poplatok podľa priemernej doby užívania nehnuteľnosti v kalendárnom roku, minimálne však vo výške ¼ ročného poplatku,
c)	pri nehnuteľnosti, byte alebo nebytovom priestore, ktorého vlastníkom alebo užívateľom je právnická osoba – podnikateľ podľa priemerného počtu zamestnancov, pri činnosti ktorých vzniká komunálny odpad,
d)	pri nehnuteľnosti alebo byte slúžiacemu na poskytovanie rekeračných alebo ubytovacích služieb podľa lôžkovej kapacity a podľa počtu zamestnancov tohto zariadenia,
e)	pri množstevnom zbere podľa množstva vzniknutých komunálnych odpadov.

10.	Výšku poplatku za osobu a kalendárny rok na nasledujúci kalendárny rok stanoví mesto v prílohe 	tohto VZN po jeho schválení v mestskom zastupiteľstve, najneskôr do konca novembra bežného 	roku. Príloha VZN tvorí jeho neoddeliteľnú súčasť. O schválenej výške poplatku je mesto povinné 	informovať obyvateľov spôsobom v mieste obvyklým. Výška takto schváleného poplatku platí až 	do doby, keď mestské zastupiteľstvo neschváli novú výšku miestneho poplatku na nasledujúci 	kalendárny rok.

11.	Mesto v prílohe VZN upraví aj zánik povinnosti platenia poplatku a ohlasovaciu povinnosť 	o zániku poplatkovej povinnosti, splatnosť a prípadné úľavy a oslobodenie od poplatkov, spôsob 	a lehotu na uplatnenie poplatkovej úľavy, spôsob, formu a miesto pre zaplatenie poplatku, ako aj 	ďalšie nevyhnutné náležitosti vyberanie poplatkov.

12.	Poplatok vyrúbi mesto platobným výmerom. Ak poplatník za odpady preukáže, že využíva 	množstevný zber a poplatok platí spôsobom ustanoveným v tomto všeobecne záväznom nariadení, 	mesto poplatok platobným výmerom nevyrúbi.

13.	Pri vyrúbení poplatku platobným výmerom za daný kalendárny rok vychádza mesto z posledných 	jemu známych údajov včase vydávania platobného výmeru.

14.	Mesto, ktoré poplatok spravuje, môže na zmiernenie alebo odstránenie tvrdosti v jednotlivých 	prípadoch podľa kritérií zákona o sociálnej pomoci (zák. č. 195/1998 Z.z. v platnom znení) 	poplatok znižiť aj pod najnižšiu sadzbu podľa ods. 8 tohto VZN alebo môže poplatok odpustiť.

15.	Príjem z poplatku za zber, prepravu a zneškodňovanie komunálnych odpadov a drobných 	stavebných odpadov môže mesto použiť výhradne na úhradu nákladov spojených so zberom, 	prepravou, zhodnocovaním a zneškodňovaním komunálnych odpadov a drobných stavebných 	odpadov.

16.	Mesto nesmie príjem z tohto poplatku použiť na úhradu nákladov spojených s jeho činnosťou pri 	čistení verejných komunikácií a priestranstiev, ktoré sú v správe mesta a pri údržbe verejnej zelene 	vrátane parkov a cintorínov, ale iba za výsledok týchto činností, ktorým je odpad.

VIII.
Mesto

	Mesto vo veciach štátnej správy odpadového hospodárstva:
a)	prejednáva priestupky v odpadovom hospodárstve (§ 80 ods. 3 písm. a) zákona),
b)	poskytuje držiteľovi odpadu informácie o umiestnení a činnosti zariadení na nakladanie s odpadmi na území mesta a o držiteľoch autorizácie udelenej Ministerstvom životného prostredia SR na nakladanie s odpadovými olejmi, opotrebovanými batériami a akumulátormi a starými vozidlami,
c)	dáva v stavebnom konaní vyjadrenie k zamýšľanému spôsobu nakladania s odpadmi so stavebnej činnosti s výnimkou drobného stavebného odpadu.

IX.
Priestupky

1.	Priestupku sa dopustí ten, kto:
a)	zneškodní odpad alebo zhodnotí odpad v rozpore s týmto VZN (§ 18 ods. 3 písm. b) zákona),
b)	uloží odpad na iné miesto, než na miesto určené mestom v tomto VZN (§ 18 ods. 3 písm. a) a § 39 ods. 5 písm. c) zákona),
c)	nesplní oznamovaciu povinnosť podľa čl. III ods. 10 tohto VZN (§ 18 ods. 6 zákona),
d)	neposkytne mestom požadované údaje podľa tohto VZN (§ 39 ods. 9 zákona).

2.	Za priestupok podľa odseku 1 písm. a) až d) možno uložiť pokutu do 5 000,- Sk.

3.	Priestupky podľa odseku 1 písm. a) až d) prejednáva mesto a výnosy z pokút uložených za 	priestupky sú príjmom rozpočtu mesta.

4.	Na priestupky a ich prejednávanie sa vzťahujú všeobecné predpisy o prejednávaní priestupkov 	(zák. č. 372/1990 Zb. v platnom znení), ak tento zákon neustanovuje inak.

X.
Pokuty právnickým osobám

1.	Primátor mesta môže uložiť právnej osobe pokutu do výšky 100 000,- Sk, ak právnická osoba 	poruší povinnosti vyplývajúce z tohto všeobecne záväzného nariadenia mesta. Pokuta je príjmom 	mesta.

2.	Pokutu je možno uložiť do dvoch mesiacov odo dňa, kedy sa primátor dozvedel o tom, kto sa 	konania podľa odseku 1 dopustil, najneskôr však do jedného roka od konania opodstatňujúceho 	uloženie pokuty. Pri ukladaní pokút sa postupuje podľa všeobecných predpisov o správnom 	konaní.

XI.
Prílohy

A)	Príloha č. 1:
	Poplatky za zber, prepravu a zneškodňovanie komunálneho odpadu v meste Modrý Kameň pre rok 	2002
B)	Príloha č. 2:
	Zoznam komunálneho odpadu

XII.
Účinnosť

	Všeobecne záväzné nariadenie mesta č. 29/2001 bolo prijaté na zasadnutí mestského zastupiteľstva dňa 14.12.2001 uznesením č. 44/2001 a účinnosť nadobudlo dňom 1.1.2002.

V Modrom Kameni dňa 10.12.2001	Ján  L e n h a r d t  v.r.
	primátor mesta

Vyvesené dňa: 17.12.2001
Zvesené dňa  : 31.12.2001

Príloha č. 1 k VZN č. 29/2001

P o p l a t k y
za zber, prepravu a zneškodňovanie 
komunálneho odpadu v meste Modrý Kameň pre rok 2002

1.	Sadzba poplatku pre rok 2002 sa určuje nasledovne:
a)	pri nehnuteľnosti a byte slúžiacom na bývanie alebo individuálnu rekreáciu, podľa počtu osôb prihlásených k trvalému alebo prechodnému pobytu v meste vo výške 250,- Sk na osobu,
b)	pre fyzickú osobu – občana preukázateľne dlhodobo neprítomného (študent, ZVS, vzdialené zamestnanie a pod.) sa určuje poplatok vo výške 50,- Sk na osobu,
c)	poplatok za vývoz jednej 110 litrovej zbernej nádoby sa pre fyzickú osobu – občana určuje vo výške 25,- Sk,
d)	pri nehnuteľnosti, nebytovom priestore, ktorého vlastníkom je právnická osoba alebo fyzická osoba – podnikateľ, pri žetónovom systéme sa určuje poplatok za vývoz jednej 110 litrovej zbernej nádoby vo výške 40,- Sk.

2.	Termín, spôsob a miesto úhrady poplatku:
	Poplatok za zber, prepravu a zneškodňovanie odpadu je fyzická osoba – občan povinná uhradiť 	v termíne:
a)	do 31. januára 2002 minimálne za jednu osobu v domácnosti vo výške 250,- Sk,
b)	do 31. marca 2002 ostávajúcu časť stanoveného poplatku,
c)	v odôvodnených prípadoch môže mesto rozhodnúť, že časť poplatku (bod b) je možné uhradiť v 3 splátkach v termíne do 31.3.. 30.6. a 30.9.2002.

Poplatok je možné uhradiť:
a)	v hotovosti na MsÚ u zamestnanca pre výber daní a poplatkov
b)	prevodným príkazom na účet mesta č. 2327-402/0200

3.	Rôzne:
a)	fyzická osoba – občan je povinný si vyzdvihnúť na MsÚ v Modrom Kameni adekvátny počet žetónov na odvoz TKO pri úhrade stanoveného poplatku,
b)	v prípade, že stanovený počet žetónov podľa výšky poplatku je nepostačujúci, fyzická osoba – občan je povinný dokúpiť si žetóny na odvoz TKO v dostatočnom počte.

	Ján  L e n h a r d t  v.r.
	primátor mesta

Príloha č. 2 k VZN č. 29/2001

Zoznam komunálneho odpadu

Číslo skupiny, podskupiny a druhu odpadu	Názov skupiny, podskupiny a druhu odpadu	Kategória odpadu	
20	Komunálne odpady (odpady z domácností a podobné odpady z obchodu, priemyslu a inštitúcií) vrátane ich zložiek zo separovaného zberu		
20 01	Separované zbierané zložky komunálnych odpadov (okrem 15 01)		
20 01	01	Papier a lepenka	O	
20 01	02	Sklo	O	
20 01	08	Biologicky rozložiteľný kuchynský a reštauračný odpad	O	
20 01	10	Šatstvo	O	
20 01	11	Textílie	O	
20 01	13	Rozpúšťadlá	N	
20 01	14	Kyseliny	N	
20 01	15	Zásady	N	
20 01	17	Fotochemické látky	N	
20 01	19	Pesticídy	N	
20 01	21	Žiarivky a iný odpad obsahujúci ortuť	N	
20 01	23	Vyradené zariadenia obsahujúce chlorfluorované uhľovodíky	N	
20 01	25	Jedlé oleje a tuky	O	
20 01	26	Oleje a tuky iné ako uvedené v 20 01 25	N	
20 01	27	Farby, tlačiarenské farby, lepidlá a živice obsahujúce nebezpečné látky	N	
20 01	28	Farby, tlačiarenské farby, lepidlá a živice iné ako uvedené v 20 01 27	O	
20 01	29	Detergenty obsahujúce nebezpečné látky	N	
20 01	30	Detergenty iné ako uvedené v 20 01 29	O	
20 01	31	Cytotoxické a cytostatické liečivá	N	
20 01	32	Liečivá iné ako uvedené v 20 01 31	O	
20 01	33	Batérie a akumulátory uvedené v 16 06 01, 16 06 02, 16 06 03 a netriedené batérie a akumulátory obsahujúce tieto batérie	N	
20 01	34	Batérie a akumulátory iné ako uvedené v 20 01 33	O	
20 01	35	Vyradené elektrické a elektronické zariadenia iné ako uvedené v 20 01 21 a 20 01 23, obsahujúce nebezpečné časti	N	
20 01	36	Vyradené elektrické a elektronické zariadenia iné ako uvedené v 20 01 21, 20 01 23 a 20 01 35	O	
20 01	37	Drevo obsahujúce nebezpečné látky	N	
20 01	38	Drevo iné ako uvedené v 20 01 37	O	
20 01	39	Plasty	O	
20 01	40	Kovy	O	
20 01	41	Odpady z vymetania komínov	N	
20 01	99	Odpady inak nešpecifikované		

20 02	Odpady zo záhrad a z parkov (vrátane odpadu z cintorínov)		
20 02	01	Biologicky rozložiteľný odpad	O	
20 02	02	Zemina a kamenivo	O	
20 02	03	Iné biologicky rozložiteľné odpady	O	

20 03	Iné komunálne odpady		
20 03	01	Zmesový komunálny odpad	O	
20 03	02	Odpad z trhovísk	O	
20 03	03	Odpad z čistenia ulíc	O	
20 03	04	Kal zo septikov	O	
20 03	06	Odpad z čistenia kanalizácie	O	
20 03	07	Objemný odpad	O	
20 03	99	Komunálne odpady inak nešpecifikované	O	

Odpady sa členia na tieto kategórie:
a)	nebezpečné odpady označené písmenom 	N
b)	ostatné odpady označené písmenom		O

	Ján L e n h a r d t  v.r.
	primátor mesta